**U G O V O R**

**o nabavci Gipsani zavoji i dodaci**

zaključen između:

**Javne ustanove Opća bolnica „Prim. dr. Abdulah Nakaš“**

Sjedište: Kranjčevićeva broj 12, 71000 Sarajevo,

koju zastupa v.d. direktor bolnice, Prof. dr.sci.med Ismet Gavrankapetanović,

Identifikacijski broj: 4200288400001,

(u daljnem tekstu: Kupac / Naručilac)

i

**GLOBEX d.o.o. Zenica (naziv dobavljača),**

Dobrovoljnih davalaca krvi br. 4, 72000 Zenica (sjedište dobavljača),

Enver Smajić dipl.oec (osoba ovlaštena za zastupanje dobavljača / potpisivanje ugovora),

4218000740004 (identifikacijski broj dobavljača – za domaće dobavljače, odnosno za inostrane dobavljače odgovarajući broj za identifikaciju prema registraciji – poreskoj, statusnoj i dr. - dobavljača u zemlji porijekla / sjedišta)

1543001100001015 (transakcijski račun dobavljača)

INTESA SANPAOLO BANKA D.D. (naziv banke dobavljača)

(u daljnem tekstu: Dobavljač),

**PREDMET UGOVORA**

Član 1.

Predmet ovog ugovora je nabavka **Gipsani zavoji i dodaci** i to:

dalje: oprema i (*eventualno*) usluge / radovi, koje će Dobavljač dobaviti Kupcu u skladu s odredbama ovog ugovora i dokumentima koji čine sastavni dio okvirnog sporazuma u obliku njegovih priloga.

**CIJENA**

Član 2.

Cijena koju će Kupac isplatiti Dobavljaču za opremu i (eventualno) usluge / radove iz člana 1. Ugovora iznosi:

* Cijena bez PDV-a: **104.998,00 KM**;
* Porez na dodanu vrijednost (PDV 17%) = **17.849,66 KM**;
* UKUPNA VRIJEDNOST / CIJENA sa PDV-om = **122.847,66 KM**

(slovima: **stotinudvadesetdvijehiljadeosamstotinačetrdesetsedam**  i **66**/100 KM).

*Finansijska sredstva za predmet nabavke obezbjeđena su na osnovu VIII. Izmjena i dopuna Plana nabavki za 2020. godinu broj 43-314/20 od 12.11.2020.g. (stavka 14).*

**USLOVI I NAČIN PLAĆANJA**

Član 3.

Plaćanje će se izvršiti u roku od **60** dana od dana zaprimanja računa za stvarno isporučenu robu. Plaćanje se obavlja na žiroračun Dobavljača. Kupac ne prihvata avansno plaćanje i traženje sredstava osiguranja plaćanja. Ukupna plaćanja Dobavljaču bez PDV-a na temelju sklopljenog ugovora ne smiju prelaziti procijenjenu vrijednost nabavke.

Kupčeva obaveza da isplati cijenu podrazumijeva poduzimanje mjera i udovoljavanje formalnostima predviđenim Ugovorom ili odgovarajućim zakonima i propisima da bi se omogućilo plaćanje.

Dobavljač je dužan izdati / sačiniti fakturu u skladu s odredbama pozitivnih propisa iz oblasti poreza, u suprotnom ista neće biti plaćena i bit će vraćena Dobavljaču na usklađivanje.

Uslovi plaćanja i drugi uslovi koje Dobavljač jednostrano unese u fakturu ne obavezuju Kupca ni onda kada je fakturu primio, a nije joj prigovorio.

**ROK ISPORUKE**

Član 4.

Rok isporuke ukupno ugovorene i specificirane količine opreme, kao i pripadajućih usluga iz člana 1. ovog ugovora je **Sukcesivna isporuka u roku 7 dana od dana stupanja ugovora na snagu i prijema narudžbenice u trajanju od 12 mjeseci**. Pod isporukom se podrazumijevaju sve potrebne radnje koje je Dobavljač dužan obaviti, prema ugovoru i prirodi posla, da bi Kupac mogao primiti isporuku.

Mjesto izvršenja obaveza Dobavljača (isporuke opreme / izvršenja usluga) je

**Javna ustanova Opća bolnica „Prim. dr. Abdulah Nakaš“** **Kranjčevićeva broj 12, 71000 Sarajevo**, **Bolnička apoteka.**

Kupac se obavezuje isplatiti cijenu i preuzeti isporuku ugovorene opreme onako kako je predviđeno ovim ugovorom. Kupčeva obaveza preuzimanja isporuke općenito se sastoji u obavljanju svih radnji koje se razumno od njega očekuju da bi omogućio Dobavljaču izvršiti isporuku i u preuzimanju opreme.

Do isporuke / predaje opreme Kupcu (do dana obostranog potpisivanja zapisnika o kvantitativnom prijemu opreme bez primjedbi) rizik slučajne propasti ili oštećenja opreme snosi Dobavljač, a s isporukom / predajom opreme rizik prelazi na Kupca. Rizik ne prelazi na Kupca ako je isti zbog nekog nedostatka isporučene / predane opreme raskinuo ugovor ili tražio zamjenu opreme.

Dobavljač je dužan da o svom trošku ugovorenu opremu osigura od uobičajenih rizika. Dobavljač vrši osiguranje do momenta prelaska rizika u skladu sa ovim, a Kupac od tog momenta.

Oprema koja je predmet ovog ugovora i koju će Dobavljač isporučiti Kupcu prema ovom Ugovoru bit će upakovana u originalnoj i neotvorenoj ambalaži od originalnog proizvođača uz označavanje pakovanja na propisan način. Dobavljač će zapakovati opremu tako da može izdržati transport, manipulaciju i eventualno skladištenje u razumnom vremenskom roku. Ambalaža mora imati takva svojstva koja posebno obezbjeđuju zaštitu od vlage.

**ODGOVORNOST ZA MATERIJALNE I PRAVNE NEDOSTATKE**

Član 5.

Dobavljač odgovara za materijalne nedostatke stvari / opreme (hardver / softver) koje je ona imala u času prelaza rizika na Kupca, bez obzira na to da li mu je to bilo poznato. Dobavljač odgovara i za one materijalne nedostatke koji se pojave nakon prelaza rizika na Kupca ako su posljedica uzroka koji je postojao prije toga. Neznatan materijalni nedostatak ne uzima se u obzir. Šta se podrazumijeva pod neznatnim materijalnim nedostatkom zajednički / komisijski utvrđuju Kupac i Dobavljač. U obavijesti o nedostatku stvari / opreme Kupac je dužan potanje opisati nedostatak i pozvati Dobavljača da pregleda stvar / opremu. Ako obavijest o nedostatku koju je Kupac blagovremeno poslao Dobavljaču preporučenim pismom, telefaksom ili na neki drugi pouzdan način, zakasni ili uopšte ne stigne prodavatelju smatra se da je Kupac izvršio svoju obavezu da obavijesti Dobavljača. Nedostatak postoji ako ugovorena / isporučena oprema / stvar nema svojstva i odlike koje su izričito određene ovim ugovorom. Dobavljač odgovara i za nedostatke koje je Kupac mogao lako opaziti ako je izjavio da stvar nema nikakve nedostatke ili da stvar ima određena svojstva ili odlike.

Dobavljač odgovara ako na isporučenoj opremi / stvari (hardver / softver) postoji neko pravo trećeg koje isključuje, umanjuje ili ograničava pravo Kupca, a o čijem postojanju Kupac nije bio obaviješten, niti je pristao da primi stvar opterećenu tim pravom. Ukoliko se pokaže da treća osoba polaže neko pravo na ugovorenu opremu / stvar, Kupac je dužan obavijestiti Dobavljača o tome (obaviještenje se vrši na način iz prethodnog stava ovog člana - preporučeno pismo ili telefaks ili neki drugi pouzdan način), izuzev kad je to Dobavljaču već poznato, i pozvati ga da u razumnom roku oslobodi stvar / opremu od prava ili pretenzije trećeg ili da mu isporuči drugu stvar bez pravnog nedostatka. Ako Dobavljač ne postupi po zahtjevu Kupca, ugovor se raskida.

**BANKOVNE GARANCIJE ZA OSIGURANJE IZVRŠENJA UGOVORENIH OBAVEZA**

Član 6.

Dobavljač je, u smislu osiguranja izvršenja obaveza po ovom ugovoru, obavezan Kupcu dostaviti sljedeću bezuslovnu originalnu bankarsku garanciju (prema obrascu utvrđenom od strane Kupca):

* garanciju za uredno izvršenje ugovora / dobro izvršenje posla u iznosu 10% ukupne vrijednosti Ugovora sa uračunatim PDV-om, sa rokom važnosti garancije: rok izvršenja ugovora + 30 dana;

Dobavljač će garanciju iz prethodnog stava dostaviti u roku od 10 dana od dana zaključivanja ovog ugovora / obostranog potpisivanja ovog ugovora.

Garancija za uredno izvršenje ugovora dostavlja se u originalu. Garancija ne smije biti ni na koji način oštećena (bušenjem i sl.) jer probušena ili oštećena garancija se ne može naplatiti. Ukoliko garancija za uredno izvršenje ugovora nije dostavljena na propisan način, shodno uslovima iz tenderske dokumentacije i u roku iz prethodnog stava, zaključeni ugovor će se smatrati apsolutno ništavim.

**GARANTNI ROK**

Član 7.

Garantni period na koji se Dobavljač obavezuje u pogledu ugovorene opreme počinje teći od datuma obostranog potpisivanja Zapisnika o kvantitativnom prijemu opreme bez primjedbi. Na osnovu predatog garantnog lista kojim proizvođač opreme garantuje ispravno funkcionisanje iste, Kupac ima pravo, ako oprema ne funkcioniše ispravno, zahtijevati kako od Dobavljača tako i od proizvođača da opremu popravi u određenom roku ili, ako to ne učini, da mu mjesto nje isporuči opremu koja funkcionira ispravno. U slučaju manjeg popravka, garantni rok se produžava onoliko koliko je Kupac bio lišen upotrebe opreme / stvari. Međutim, kada je zbog neispravnog funkcionisanja izvršena zamjena stvari ili njezin bitni popravak, garantni rok počinje teći ponovo od zamjene, odnosno vraćanja popravljene stvari / opreme. Ako je zamijenjen ili bitno popravljen samo neki dio opreme / stvari, garantni rok počinje teći ponovo samo za taj dio.

# UGOVORNA KAZNA, ZATEZNA KAMATA

Član 8.

U slučaju kašnjenja u isporuci opreme Kupac će zaračunati i naplatiti Dobavljaču na ime ugovorne kazne iznos od 1% ukupne vrijednosti opreme čija isporuka kasni za svaki puni dan zakašnjenja počev od prvog dana docnje do maksimalnih 5%, ukupne vrijednosti / cijene Ugovora.

Kupac ne može zahtijevati ugovornu kaznu ako je primio ispunjenje obaveze, a nije bez odlaganja pismeno saopštio Dobavljaču da zadržava svoje pravo na ugovornu kaznu.

Na zakašnjela plaćanja Dobavljač će zaračunavati Kupcu zatezne kamate prema primjenjivom / pozitivnom propisu.

**VIŠA SILA**

Član 9.

Ako slučaj više sile, potpuno ili djelimično spriječi izvršenje obaveza po ovom ugovoru, ugovorna strana zahvaćena slučajem više sile je obavezna da o nastanku slučaja više sile, o vrsti i o eventualnom trajanju više sile pismeno obavijesti drugu ugovornu stranu u roku od 7 dana od nastanka slučaja više sile. Ako se blagovremeno ne javi nastupanje slučaja više sile, ugovorna strana koja je pogođena tom okolnošću ne može da se poziva na nju, izuzev ako sama ta okolnost ne sprečava slanje takvog obavještenja.

Pod višom silom, u smislu prethodnog stava, smatraju se spoljni i vanredni događaji koji nisu postojali u vrijeme potpisivanja ovog ugovora, koji su nastali mimo volje ugovornih strana, čije nastupanje i djejstvo ugovorne strane nisu mogle spriječiti mjerama i sredstvima koja se mogu u konkretnoj situaciji opravdano tražiti i očekivati od strane koja je pogođena višom silom.

Kao slučajevi više sile smatraju se sljedeći događaji: rat i ratna djejstva, pobuna, mobilizacija, štrajk u preduzećima ugovornih strana, epidemija, požar, eksplozije, saobraćajne i prirodne katastrofe, akti organa vlasti od uticaja na izvršenje obaveza i svi drugi događaji koje nadležni organ priznaje i proglasi kao slučajeve više sile.

Za vrijeme trajanja više sile obaveze ugovornih strana po ovom ugovoru miruju, ne primjenjuju se odredbe Ugovora o ugovornoj kazni, sa tim da se rok za izvršenje obaveza ugovornih strana produžava za period koji odgovara trajanju slučaja više sile i razumni rok za otklanjanje posljedica više sile.

Ukoliko slučaj više sile bude trajao duže od 10 dana, ugovorne strane će se sporazumijeti o daljnoj sudbini Ugovora. Ukoliko se ugovorne strane ne sporazumiju o sudbini ugovora, ugovorna strana kod koje nije nastupila viša sila ima pravo na raskid ugovora pošto o tome pismeno obavijesti drugu ugovornu stranu.

**STUPANJE UGOVORA NA SNAGU**

Član 10.

Ovaj ugovor stupa na snagu danom obostranog potpisivanja od strane ovlaštenih lica ugovornih strana i traje **1 (jednu) godinu dana**. Svi rokovi u vezi s ovim ugovorom računaju se od dana stupanja ugovora na snagu, ukoliko posebnom odredbom nije ugovoren neki drugi datum kao početak toka roka.

**PRIMJENA ZAKONA O OBLIGACIONIM ODNOSIMA**

Član 11.

Ugovorne strane su saglasne sa primjenom odredbi Zakona o obligacionim odnosima i to u pogledu prava, obaveza i odnosa koji nisu regulisani odredbama ovog ugovora, a koji nastanu u vezi i povodom izvršenja ovog ugovora.

**RJEŠAVANJE SPOROVA**

Član 12.

Sve eventualne sporove i nesporazume koji bi mogli nastati iz ovog ugovora ili povodom ovog ugovora, ugovorne strane će nastojati riješiti usaglašavanjem, posredovanjem ili na drugi miran način u duhu uzajamnog povjerenja i dobrih poslovnih običaja.

Ukoliko ugovorne strane ne postignu mirno rješenje eventualnog spora u smislu stava 1. ovog člana, ugovara se nadležnost suda u Sarajevu, Bosna i Hercegovina, uz primjenu pozitivnog prava Bosne i Hercegovine.

**OSTALE ODREDBE**

Član 13.

Dobavljač nema pravo zapošljavati, u svrhu izvršenja ovog ugovora, fizička ili pravna lica koja su učestvovala u pripremi tenderske dokumentacije ili su bila u svojstvu člana ili stručnog lica koje je angažirala Komisija za nabavke, najmanje šest mjeseci po zaključenju ugovora, odnosno od početka realizacije ugovora.

Član 14.

Izmjene i dopune ovog ugovora mogu se vršiti samo pismenim putem. Bit će punovažne i obavezivat će ugovorne strane samo one izmjene i dopune koje su sačinili sporazumno u pismenoj formi.

Član 15.

Ovaj Ugovor je sačinjen u 4 (četiri) istovjetna primjerka od kojih svaka ugovorna strana zadržava po 2 (dva) primjerka.

Pripremio:

Kenan Čengić, BA općeg prava – službenik za javne nabavke

Kontrolisale:

Amira Petrović, BA općeg prava - šef Odsjeka za javne nabavke

Amela Smajić - Džaferagić, BA općeg prava, - šef Odjeljenja za zajedničke poslove

Dobavljač: Kupac

**GLOBEX d.o.o. Zenica Javna ustanova Opća bolnica**

**„Prim.dr Abdulah Nakaš“**

*Direktor V.D. Direktor*

*Enver Smajić dipl.oec Prof.dr.sci.med. Ismet Gavrankapetanović*

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj: Broj: 10073-11/20

Zenica, Sarajevo,23.12.2020.godine